b'\n_START_ARTICLE_\nAquAdvantage-lohi\n_START_PARAGRAPH_\nAquAdvantage-lohi on yhdysvaltalaisen AquaBounty Technologiesin kehitt\xc3\xa4m\xc3\xa4 geenimuunneltu lohen (Salmo salar) lajike. Siit\xc3\xa4 tuli 19. marraskuuta 2015 maailman ensimm\xc3\xa4inen elintarvikkeeksi hyv\xc3\xa4ksytty geenimuunneltu el\xc3\xa4in, kun Yhdysvaltain elintarvike- ja l\xc3\xa4\xc3\xa4kevirasto FDA julkisti tutkimustuloksensa, joissa kala todettiin turvalliseksi, ja salli lajikkeen elintarvikek\xc3\xa4yt\xc3\xb6n Yhdysvalloissa.\n_START_SECTION_\nGeenimuuntelu\n_START_PARAGRAPH_\nAquAdvantage-lohi on muodostettu siirt\xc3\xa4m\xc3\xa4ll\xc3\xa4 Atlantin rannikolla luontaisena el\xc3\xa4v\xc3\xa4lle lohelle Tyynenmeren rannikon kuningaslohesta (Oncorhynchus tshawytscha) sek\xc3\xa4 kivinilkkoihin kuuluvasta kalalajista Zoarces americanus eristettyj\xc3\xa4 geenej\xc3\xa4, jotka s\xc3\xa4\xc3\xa4telev\xc3\xa4t kalan kasvuhormonin tuotantoa. Muunneltu lohi saavuttaa t\xc3\xa4yden koon noin puolessa siit\xc3\xa4 ajasta, mik\xc3\xa4 tavallisen lohen kasvuun kest\xc3\xa4\xc3\xa4.\n_START_SECTION_\nElintarvikek\xc3\xa4ytt\xc3\xb6\n_START_PARAGRAPH_\nAquaBounty Technologies tarjosi muunneltua lohilajiketta FDA:lle tutkittavaksi ja hyv\xc3\xa4ksytt\xc3\xa4v\xc3\xa4ksi jo vuonna 1995. Pitk\xc3\xa4\xc3\xa4n kest\xc3\xa4neiss\xc3\xa4 FDA:n tutkimuksissa todettiin AquAdvantage-lohen olevan ihmisten ravintona yht\xc3\xa4 turvallinen kuin tavallisen lohen ja vastaavan sit\xc3\xa4 my\xc3\xb6s ravintoarvoltaan. Tutkimuksissa arvioitiin my\xc3\xb6s lohen ymp\xc3\xa4rist\xc3\xb6vaikutuksia. Kaloja tai niiden munia ei saa p\xc3\xa4\xc3\xa4st\xc3\xa4\xc3\xa4 luontoon, ja lohia kasvatetaan vain kahdessa sis\xc3\xa4maassa sijaitsevassa kasvattamossa Kanadassa ja Panamassa.'